[pic] | EUROOPAN YHTEISÖJEN KOMISSIO |

Bryssel 11.10.2007

KOM(2007) 590 lopullinen

Ehdotus:

NEUVOSTOSSA KOKOONTUNEIDEN EUROOPAN YHTEISÖN JÄSENVALTIOIDEN HALLITUSTEN EDUSTAJIEN PÄÄTÖS,

määräajan vahvistamisesta yhdeksännen Euroopan kehitysrahaston (EKR) varojen sitomiselle 30 päivänä toukokuuta 2005 tehdyn päätöksen 2005/446/EY muuttamisesta

(komission esittämä)

PERUSTELUT

Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaisesta yhteisön tukien rahoituksesta ja hoidosta sekä taloudellisen avun jakamisesta EY:n perustamissopimuksen neljännessä osassa tarkoitetuille merentakaisille maille ja alueille Cotonoussa, Beninissä 23 päivänä kesäkuuta 2000 allekirjoitetun neuvostossa kokoontuneiden jäsenvaltioiden hallitusten edustajien sisäisen sopimuksen[1], jäljempänä ’sisäinen sopimus’, 2 artiklan 4 kohdassa määrätään, että jäsenvaltioiden on ennen yhdeksännen EKR:n voimassaolon päättymistä määrättävä päivämäärä, jonka jälkeen yhdeksännen EKR:n varoja ei sidota.

Neuvostossa kokoontuneet jäsenvaltioiden hallitusten edustajat tekivät yhdeksännen EKR:n sitoumusten ja maksujen toteutumista koskevien arvioiden perusteella 30. toukokuuta 2005 päätöksen 2005/446/EY, jossa vahvistetaan 31. joulukuuta 2007 päivämääräksi, jonka jälkeen yhdeksännen EKR:n varoja ei enää sidota, ja todetaan, että kyseistä päivämäärää voidaan tarvittaessa muuttaa (raukeamislauseke).[2]

Päivämäärä, jonka jälkeen yhdeksännen EKR:n varoja ei enää sidota, voidaan nyt katsoa vahvistetuksi. Päätökseen ehdotetaan kuitenkin kolmea sisältömuutosta, koska olosuhteet ovat muuttuneet. Näillä muutoksilla laajennetaan yleissäännöstä tehtäviä poikkeuksia, joihin ei sovelleta edellä mainittua raukeamislauseketta ja joita alun perin sovellettiin vain EIP:n hallinnoimalle jatkuvana rahastona toimivalle investointikehykselle osoitettavaan summaan. Muutokset on lueteltu seuraavassa:

- Yhdeksättä EKR:a edeltävistä rahastoista maatalouden perustuotteiden vientitulojen vakauttamisjärjestelmän puitteissa (Stabex) myönnettyjen varojen asemaa koskevien oikeudellisten neuvojen mukaisesti AKT–EY-ministerineuvosto hyväksyi kauden2008–2013 monivuotista rahoituskehystä[3] vahvistaessaan sen, että Stabex-järjestelmästä käyttämättä jääneisiin varoihin ja siitä vuoden 2007 joulukuun 31. päivän jälkeen vapautuviin varoihin ei sovelleta raukeamislauseketta. Komissio teki 24. toukokuuta 2007 päätöksen K(2007) 2149, jonka mukaisesti nämä varat siirretään käytettäviksi AKT-valtioiden vastaaviin kansallisiin maaohjelmiin.

- Varautuakseen kymmenennen EKR:n voimaantulon mahdolliseen viivästymiseenAKT–EY-ministerineuvosto hyväksyi kauden 2008–2013 monivuotista rahoituskehystä vahvistaessaan lisäksi periaatteen, jonka mukaan varoja voidaan sitoa kymmenennen EKR:n voimaantuloon asti mutta ainoastaan ”EU:n hallinnon työskentelykyvyn varmistamiseen ja kattamaan juoksevat menot, joilla hankkeita pidetään käynnissä”.

- EKR:n määrärahoista kertyviin korkotuloihin ei sovelleta raukeamislauseketta. Syy tähän on se, että tällaisia tuloja käytetään yksinomaan ”yhdeksännen EKR:n varojen täytäntöönpanoon liittyviin kuluihin”, ellei neuvosto toisin päätä (yhdeksättä EKR:a koskevan sisäisen sopimuksen 9 artikla), tai ”EKR:oon liittyviin tukimenoihin” (kymmenettä EKR:a koskevan sisäisen sopimuksen 6 artikla).[4]

Kaksi komission virkamiestä ja useita Tyynellämerellä sijaitsevien Ranskan merentakaisten maiden ja alueiden virkamiehiä, jotka vastasivat yhdeksännen EKR:n hankkeisiin ja ohjelmiin liittyvästä ohjeistuksesta kyseisillä alueilla, menehtyi lentokoneonnettomuudessa 9. elokuuta 2007. Tästä traagisesta tapahtumasta johtuvan ylivoimaisen esteen vuoksi ehdotetaan, että päivämäärää, jonka jälkeen yhdeksännen EKR:n varoja ei enää voida sitoa, lykätään vuoden 2008 kesäkuun 30. päivään sellaisten hankkeiden ja ohjelmien osalta, joita rahoitetaan niissä Ranskan merentakaisissa maissa ja niillä Ranskan merentakaisilla alueilla, joihin sovelletaan EY:n perustamissopimuksen neljännen osan määräyksiä (Uusi-Kaledonia ja Ranskan Polynesia).

Komissio ehdottaa tämän vuoksi, että jäsenvaltioiden hallitusten edustajat tekevät liitteenä olevan päätöksen.

Ehdotus:

NEUVOSTOSSA KOKOONTUNEIDEN EUROOPAN YHTEISÖN JÄSENVALTIOIDEN HALLITUSTEN EDUSTAJIEN PÄÄTÖS,

määräajan vahvistamisesta yhdeksännen Euroopan kehitysrahaston (EKR) varojen sitomiselle 30 päivänä toukokuuta 2005 tehdyn päätöksen 2005/446/EY muuttamisesta

NEUVOSTOSSA KOKOONTUNEET EUROOPAN YHTEISÖJEN JÄSENVALTIOIDEN HALLITUSTEN EDUSTAJAT, jotka

ottavat huomioon Euroopan yhteisön perustamissopimuksen,

ottavat huomioon komission ehdotuksen,

ottavat huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen, Cotonoussa 23 päivänä kesäkuuta 2000 allekirjoitetun[5] ja Luxemburgissa 25 päivänä kesäkuuta 2005 tarkistetun[6] kumppanuussopimuksen, jäljempänä ’AKT–EY-kumppanuussopimus’,

ottavat huomioon merentakaisten maiden ja alueiden assosiaatiosta Euroopan yhteisöön 27 päivänä marraskuuta 2001 tehdyn neuvoston päätöksen[7], jäljempänä ’päätös merentakaisten alueiden assosiaatiosta’, ja erityisesti sen 33 a artiklan,

ottavat huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EY-kumppanuussopimuksen rahoituspöytäkirjan mukaisesta yhteisön tukien rahoituksesta ja hoidosta[8], jäljempänä ’yhdeksättä EKR:a koskeva sisäinen sopimus’, ja erityisesti sen 2 artiklan 4 kohdan,

ottavat huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille[9], jäljempänä ’kymmenettä EKR:a koskeva sisäinen sopimus’,

sekä katsovat seuraavaa:

(1) Neuvostossa kokoontuneiden jäsenvaltioiden hallitusten edustajien 30 päivänä toukokuuta 2005 tekemässä päätöksessä 2005/446/EY[10] asetetaan 31 päivä joulukuuta 2007 määräajaksi, jonka jälkeen ei enää voida sitoa komission hallinnoimia yhdeksännen Euroopan kehitysrahaston, jäljempänä ’EKR’, varoja, Euroopan investointipankin, jäljempänä ’EIP’, hallinnoimia korkotukia eikä näistä määrärahoista kertyviä korkotuloja.

(2) AKT–EY-kumppanuussopimuksen liitteessä I b (monivuotinen rahoituskehys ajanjaksolle 2008–2013) olevassa 4 kohdassa määrätään edellä mainittuun yleissääntöön tehtävästä poikkeuksesta, joka koskee yhdeksättä EKR:a edeltäviin EKR:ihin kuuluvasta maatalouden perustuotteiden vientitulojen vakauttamisjärjestelmästä (Stabex) käyttämättä jääneitä ja siitä 31 päivän joulukuuta 2007 jälkeen vapautuvia varoja sekä investointikehyksen rahoitukseen tarkoitetuista varoista käyttämättä jääneitä varoja ja palautuksia lukuun ottamatta niihin liittyviä korkotukia.[11]

(3) AKT–EY-kumppanuussopimuksen liitteessä I b olevassa 4 kohdassa määrätään lisäksi, että varoja voidaan sitoa 31 päivän joulukuuta 2007 jälkeen EU:n hallinnon työskentelykyvyn varmistamiseksi ja sellaisten juoksevien menojen kattamiseksi, joilla hankkeita pidetään käynnissä, kunnes kymmenes EKR tulee voimaan.

(4) Kymmenennen EKR:n voimaantulo voi viivästyä siten, että se tapahtuu vasta 1 päivän tammikuuta 2008 jälkeen.

(5) Neuvostossa kokoontuneiden jäsenvaltioiden hallitusten edustajien 30 päivänä toukokuuta 2005 tekemä päätös 2005/446/EY ja AKT–EY-kumppanuussopimuksen liitteessä I b oleva 4 kohta olisi sovitettava yhteen.

(6) Ylivoimaisen esteen vuoksi niiden hankkeiden ja ohjelmien ohjeistus, joita rahoitetaan väliarviointiin perustuvasta uudelleen kohdentamisesta 16 päivänä elokuuta 2007 tehdyn komission päätöksen K(2007) 3856 jälkeen yhdeksännestä EKR:sta käytettävissä olevista määrärahoista, on viivästynyt kuudella kuukaudella Tyynenmeren alueella Ranskan niiden merentakaisten maiden ja alueiden, jäljempänä ’MMA’, osalta, joihin sovelletaan EY:n perustamissopimuksen neljännen osan määräyksiä,

OVAT PÄÄTTÄNEET SEURAAVAA:

Ainoa artikla

1) Korvataan neuvostossa kokoontuneiden jäsenvaltioiden hallitusten edustajien päätöksen 2005/446/EY 1 ja 2 artikla seuraavasti:

”1 artikla

1. Päivämääräksi, jonka jälkeen komission hallinnoimia yhdeksännen EKR:n varoja ei enää sidota, vahvistetaan 31 päivä joulukuuta 2007, lukuun ottamatta yhdeksättä EKR:a edeltäviin EKR:ihin kuuluvasta maatalouden perustuotteiden vientitulojen vakauttamisjärjestelmästä (Stabex) käyttämättä jääneitä ja vapautuvia varoja sekä määriä, jotka ovat jääneet käyttämättä Tyynenmeren alueella sijaitsevia Ranskan MMA:ita koskevissa yhtenäisissä ohjelma-asiakirjoissa mainittujen aloitteiden rahoittamiseen yhdeksännestä EKR:sta myönnetyistä varoista. Tätä päivämäärää voidaan tarvittaessa tarkistaa.

2. Yhdeksättä EKR:a edeltäviin EKR:ihin kuuluvasta maatalouden perustuotteiden vientitulojen vakauttamisjärjestelmästä (Stabex) käyttämättä jääneet varat ja siitä 31 päivän joulukuuta 2007 jälkeen vapautuvat varat siirretään kymmenenteen EKR:oon ja osoitetaan asianomaisten AKT-maiden ja MMA:iden maa- ja alueohjelmiin. Päivämääräksi, jonka jälkeen ei enää voida sitoa komission hallinnoimia yhdeksännen EKR:n varoja, joilla rahoitetaan Tyynenmeren alueella sijaitsevien Ranskan MMA:iden yhtenäisissä ohjelma-asiakirjoissa mainittuja aloitteita, vahvistetaan 30 päivä kesäkuuta 2008.

3. Jos kymmenes EKR tulee voimaan 31 päivänä joulukuuta 2007 jälkeen, yhdeksännestä EKR:sta tai sitä aikaisemmista EKR:ista käyttämättä jääneet varat sekä näistä EKR:ista rahoitetuista hankkeista vapautuneet varat voidaan sitoa 31 päivän joulukuuta 2007 ja kymmenennen EKR:n voimaantulon välisellä ajanjaksolla, ja niitä voidaan tällöin käyttää ainoastaan EU:n hallinnon toiminnan varmistamiseen ja käynnissä olevien hankkeiden juoksevien kustannusten kattamiseen siihen asti, kunnes kymmenes EKR tulee voimaan.

4. EKR:n määrärahoista kertyvät korkotulot käytetään yhdeksännen EKR:n varojen täytäntöönpanoon liittyviin kuluihin yhdeksättä EKR:a koskevan sisäisen sopimuksen 9 artiklan mukaisesti siihen asti, kunnes kymmenes EKR tulee voimaan, minkä jälkeen ne varataan EKR:n tukimenoihin kymmenettä EKR:a koskevan sisäisen sopimuksen 6 artiklan mukaisesti.

2 artikla

(1) Päivämääräksi, jonka jälkeen ei enää voida sitoa Euroopan investointipankin, jäljempänä ’EIP’, hallinnoimia korkotukia, joita käytetään varojen tarjoamiseksi investointikehyksestä edullisin ehdoin, vahvistetaan 31 päivä joulukuuta 2007 tai kymmenennen EKR:n voimaantulopäivä sen mukaan kumpi näistä on myöhäisempi. Tätä päivämäärää voidaan tarvittaessa tarkistaa.

(2) EIP:n hallinnoiman investointikehyksen rahoitukseen osoitetuista varoista käyttämättä jääneet varat ja palautukset siirretään niihin liittyviä korkotukia lukuun ottamatta kymmenenteen EKR:oon ja säilytetään investointikehyksen käytössä.”

Tehty Brysselissä […]

Jäsenvaltioiden hallitusten puolesta

Puheenjohtaja

[1] EYVL L 317, 15.12.2000, s. 355.

[2] EUVL L 156, 18.6.2005, s. 19.

[3] EUVL L 247, 9.9.2006, s. 22.

[4] EUVL L 247, 9.9.2006, s. 32.

[5] EYVL L 317, 15.12.2000, s. 3.

[6] EUVL L 209, 11.8.2005, s. 27.

[7] EYVL L 314, 30.11.2001, s. 1, päätös sellaisena kuin se on muutettuna 19 päivänä maaliskuuta 2007 tehdyllä neuvoston päätöksellä 2007/249/EY, EUVL L 109, 26.4.2007, s. 33.

[8] EYVL L 317, 15.12.2000, s. 355.

[9] EUVL L 247, 9.9.2006, s. 32.

[10] EUVL L 156, 18.6.2005, s. 19.

[11] Liite 1 b sellaisena kuin se sisältyy 2 päivänä kesäkuuta 2006 tehtyyn AKT–EY-ministerineuvoston päätökseen N:o 1/2006, EUVL L 247, 9.9.2006, s. 22.